**HM KATOLIKUS TÁBORI PÜSPÖKSÉG**

**2024. évi versmondó verseny**

**Kötelező vers:**

Szabó T. Anna: Az ünnep azé, aki várja

**Választható versek:**

Dsida Jenő: Én hívlak élni

Juhász Gyula: A fekete Mária

Kányádi Sándor: Felemás őszi ének

Keresztury Dezső: Esti imádság

Keresztury Dezső: Rímek

Radnóti Miklós: Nem tudhatom...

Radnóti Miklós: Himnusz a békéről

Reményik Sándor: Istenarc

Reményik Sándor: Üres templomban

Reményik Sándor: Lefelé menet (Máté 17)

Tóth Árpád: Isten oltó-kése

**Kötelező vers:**

**Szabó T. Anna: Az ünnep azé, aki várja**

Aki magot szór ablakába

és gyertya vár az asztalán.

A várók nem várnak hiába.

Egy angyal kopogott talán?

Szárnysuhogás az ablakon túl –

vigyázz! Kinézni nem szabad!

Künn az angyalhad térül-fordul,

egy pillanatra látszanak.

A karácsonyfát hozzák – hallod?

– egy koppanás, és leteszik.

Fényben úszik az üvegajtód,

s megint suhogás. Mi ez itt?

Zöld angyaltoll: egy kis fenyőág,

karácsonyszagú és meleg.

“Gyújtsd meg a legutolsó gyertyát!”

Ez az angyali üzenet.

És be is mehetsz – vár az ünnep,

és minden zárt ajtót kitár.

A fa alatt angyalok ülnek –

az ünnep azé, aki vár.

**Választható versek:**

**Dsida Jenő: Én hívlak élni**

Hallgasd meg mit suttog az élet,

élni hív újra meg újra téged.

Ne nézz vissza a sáros útra,

legyen előtted minden tiszta.

Emeld fel fejed, lásd meg a szépet

szemed kékjében égjen a fényed..

Lásd meg végre, hogy szeretnek

még akkor is, ha nevetnek,

hisz mosolyt te csalsz arcukra,

ismerj bennük magadra!

Soha ne bánd, ha fáj,

hisz erőre így találsz.

S mi most bánatot okoz

később nem lesz rá gondod.

Hidd el jól tudom, hogy fáj,

de hinnünk mindig muszáj.

Fogd a kezem, ha úgy érzed,

hogy szívedből kihull az élet.

Ne keresd már, hogy hol tévedtél,

ne sírj azon, mit meg nem tettél.

Gyere velem, én hívlak élni

vérző szívvel is remélni.

**Juhász Gyula: A fekete Mária**

Ősi templom árnyas szögletében

Századoknak füstje és pora

Lassan lepte be s ő mély sötéten

Néz jövőbe hét tőrrel szivében:

Magyarok Asszonya.

Háború és béke váltakoztak

És jött és ment nemzetek sora,

Nyarak búzát, telek havat hoztak,

Ő csak nézett, a Fiát karolva:

Magyarok Asszonya.

Hű zarándok messze, messze tájról,

A lábain országút pora,

Vigaszt várva hozzájött s a távol

Múltakból gyászt s jó reményt világol

Magyarok Asszonya.

S jöttem én is, e szomorú öltő

Bús magyarja, hű zarándoka,

Mit adhatnék, csüggedt, árva költő:

E dalt hozom, mint könnyét a felhő,

Te feketén is vigaszt derengő

Magyarok Asszonya!

**Kányádi Sándor: Felemás őszi ének**

építsd föl minden éjszaka

építsd föl újra s újra

amit lerombol benned a

nappalok háborúja

ne hagyd kihunyni a tüzet

a százszor szétrúgottat

szítsd a parazsat nélküled

föl újra nem loboghat

nevetségesen ismerős

minden mit mondtam s mondok

nehéz nyarunk volt itt az ősz

s jönnek a téli gondok

már csak magamat benned és

magamban téged óvlak

ameddig célja volna még

velünk a fönnvalónak

**Keresztury Dezső: Esti imádság**

Ó, milyen vak homályba futnak

kik nélküled indúlnak utnak.

A kezemet nézem: leszárad;

szivem sívó homokkal árad.

Valamikor kézen vezettél;

szökni akartam, nem engedtél,

csend volt szivemben és a csendben

szavad szólt csak, mindennél szebben.

Én Istenem, hívj vissza engem!

Magam maradtam, eltévedtem.

Légy bátorságom, bizodalmam;

ó, légy úrrá megint Te rajtam!

**Keresztury Dezső:** Rímek

Te voltál a táj

mit szemem meg nem únt még;

te vagy a szabály,

melytől nem szabadúlnék;

te voltál az éj,

amelyben megmaradtam,

te vagy a veszély,

mely áldássá lett rajtam;

te voltál a kín,

amit örömmel vártam,

te vagy a kinin,

mely meggyógyítja lázam;

te voltál a szó,

mely megoldotta nyelvem.

te vagy a biró,

kit igaznak ismertem;

te voltál a kút,

mely mindig újraéled,

te vagy a kiút,

ha bekerít az élet;

te voltál a vad,

mely hozzám szelidült csak,

te vagy a szabad

szél, mely, ha tetszik, elhagy;

te voltál a seb,

mely elfolyatta vérem,

te vagy erősebb,

ha nincs ki megsegéljen;

te voltál a kör,

mely izzó fegyelembe,

te vagy a gyönyör.

mely kötöz szerelemre;

te voltál a tű,

mely sebeim bevarrta,

s te leszel a fű,

mely nyomom eltakarja.

**Radnóti Miklós: Nem tudhatom...**

Nem tudhatom, hogy másnak e tájék mit jelent,

nekem szülőhazám itt e lángoktól ölelt

kis ország, messzeringó gyerekkorom világa.

Belőle nőttem én, mint fatörzsből gyönge ága

s remélem, testem is majd e földbe süpped el.

Itthon vagyok. S ha néha lábamhoz térdepel

egy-egy bokor, nevét is, virágát is tudom,

tudom, hogy merre mennek, kik mennek az uton,

s tudom, hogy mit jelenthet egy nyári alkonyon

a házfalakról csorgó, vöröslő fájdalom.

Ki gépen száll fölébe, annak térkép e táj,

s nem tudja, hol lakott itt Vörösmarty Mihály,

annak mit rejt e térkép? gyárat s vad laktanyát,

de nékem szöcskét, ökröt, tornyot, szelíd tanyát,

az gyárat lát a látcsőn és szántóföldeket,

míg én a dolgozót is, ki dolgáért remeg,

erdőt, füttyös gyümölcsöst, szöllőt és sírokat,

a sírok közt anyókát, ki halkan sírogat,

s mi föntről pusztitandó vasút, vagy gyárüzem,

az bakterház s a bakter előtte áll s üzen,

piros zászló kezében, körötte sok gyerek,

s a gyárak udvarában komondor hempereg;

és ott a park, a régi szerelmek lábnyoma,

a csókok íze számban hol méz, hol áfonya,

s az iskolába menvén, a járda peremén,

hogy ne feleljek aznap, egy kőre léptem én,

ím itt e kő, de föntről e kő se látható,

nincs műszer, mellyel mindez jól megmutatható.

Hisz bűnösök vagyunk mi, akár a többi nép,

s tudjuk miben vétkeztünk, mikor, hol és mikép,

de élnek dolgozók itt, költők is bűntelen,

és csecsszopók, akikben megnő az értelem,

világít bennük, őrzik, sötét pincékbe bújva,

míg jelt nem ír hazánkra újból a béke ujja,

s fojtott szavunkra majdan friss szóval ők felelnek.

Nagy szárnyadat borítsd ránk virrasztó éji felleg.

**Radnóti Miklós: Himnusz a békéről**

Te tünde fény! futó reménység vagy te,

forgó századoknak ritka éke:

zengő szavakkal s egyre lelkesebben

szóltam hozzád könnyüléptü béke!

Szólnék most ujra, merre vagy? hová

tüntél e télből, mely rólad papol

s acélt fen szívek ellen, – ellened!

A szőllőszemben alszik így a bor

ahogy te most mibennünk rejtezel.

Pattanj ki hát! egy régesrégi kép

kisért a dalló szájú boldogokról;

de jaj, tudunk-e énekelni még?

Ó, jöjj el már te szellős március!

most még kemény fagyokkal jő a reggel,

didergő erdők anyja téli nap:

leheld be zúzos fáidat meleggel,

s állj meg fölöttünk is, mert megfagyunk

e háboruk perzselte télben itt,

ahol az ellenállni gyönge lélek

tanulja már az öklök érveit.

Nyarakra gondolunk s hogy erdeink

majd lombosodnak s bennük járni jó,

és kertjeinknek sűrü illatában

fáján akad a hullni kész dió!

s arany napoknak alján pattanó

labdák körül gomolygó gombolyag,

gyereksereg visong; a réteken

zászlós sörényü, csillogó lovak

száguldanak a hulló nap felé!

s fejünk felett surrog és csivog

a fecskefészkektől sötét eresz!

Így lesz-e? Így! Mert egyszer béke lesz.

Ó, tarts ki addig lélek, védekezz!

**Reményik Sándor: Üres templomban**

Így szoktam ezt: ha száll az alkonyat,

az üres templomba besurranok.

Egy lélek, aki Istent látogat.

A szentek komoly arca rámragyog.

Ha násznép járt ma itt: feledve rég,

és mise sincs, se karinges papok,

az oltáron két öröklámpa ég,

az Istenemmel egyedül vagyok.

A templom üres, a lelkem tele.

Megértjük egymást, pedig nincs szavunk,

itt állok, szemben állok Ő vele

s nem látja senki, hogy együtt vagyunk.

Állok, térdre nem hajt a vágy hatalma

csak fürkészem a nagy Akaratot;

úgyis addig állok, míg Ő akarja

s ha nem akarja: összeroskadok.

Olyan végtelen áhitat fog el,

mintha erdőben néznék csillagot,

ahol az örök, ős csend ünnepel,

pedig – csupán egy templomban vagyok.

**Reményik Sándor: Lefelé menet (Máté 17)**

**1**

"Elváltozék..." Köntöse mint a hó.

Olyan szép, hogy már-már félelmetes, -

Mégis: a hegyen lakni Vele jó.

Maradni: örök fészket rakni volna jó.

De nem lehet. Már sápad a csoda,

Az út megint a völgybe lehalad,

Jézus a völgyben is Jézus marad,

De jaj nekünk!

Akik a völgybe Vele lemegyünk,

Megszabadított szemű hegy-lakók

Csak egy-egy csoda-percig lehetünk.

Elfelejtjük az elsápadt csodát,

És lenn, a gomolygó völgyi borúban,

Az emberben, a szürke-szomorúban,

Nem látjuk többé az Isten fiát.

**2**

Testvérem, társam, embernek fia,

Igaz: a hegyen nem maradhatunk,

Igaz: a völgyben más az alakunk,

Nekünk lényegünk, hogy szürkék vagyunk.

Botránkozásul vagyok neked én,

És botránkozásul vagy te nekem,

Mégis: legyen nekünk vigasztalás,

Legyen nekünk elég a kegyelem:

Hogy láttuk egymás fényes arculatját,

Hogy láttuk egymást Vele – a Hegyen.

**Reményik Sándor: Istenarc**

Egy istenarc van eltemetve bennem,

Tán lét-előtti létem emlék-képe!

Fölibe ezer réteg tornyosul,

De érzem ezer rétegen alul,

Csak nem tudom, mikép került a mélybe.

Egy istenarc van eltemetve bennem,

Néha magamban látom, néha másban.

Néha állok, mint fosztott ág, szegényen,

Ha rossz órámban eltűnik egészen

Alter-egóm az örök vándorlásban.

Egy istenarc van eltemetve bennem,

A rárakódott világ-szenny alatt.

A rámrakódott világ-szenny alól,

Kihűlt csillagok hamuja alól

Akarom kibányászni magamat.

Egy istenarc van eltemetve bennem,

S most ásót, kapát, csákányt ragadok,

Testvéreim, jertek, segítsetek,

Egy kapavágást ti is tegyetek,

Mert az az arc igazán én vagyok.

Egy istenarc van eltemetve bennem:

Antik szobor, tiszta, nyugodt erő.

Nem nyugszom, amíg nem hívom elő.

S bár világ-szennye rakódott reája,

Nem nyugszom, amíg nem lesz reneszánsza.

**Tóth Árpád: Isten oltó-kése**

Pénzt, egészséget és sikert

Másoknak, Uram, többet adtál,

Nem kezdek érte mégse pert,

És nem mondom, hogy adósom maradtál.

Nem én vagyok az első mostohád;

Bordáim közt próbáid éles kését

Megáldom, s mosolygom az ostobák

Dühödt jaját és hiú mellverését.

Tudom és érzem, hogy szeretsz:

Próbáid áldott oltó-kése bennem

Téged szolgál, mert míg szivembe metsz,

Új szépséget teremni sebez engem.

Összeszorítom ajkam, ha nehéz

A kín, mert tudom, tied az én harcom,

És győztes távolokba néz

Könnyekkel szépült, orcád-fényü arcom.

**A versek szerzőinek rövid életrajza**

**Szabó T. Anna**

1972-ben született Kolozsváron híres nyelvészcsaládban. Családjával 1987-ben települt át Magyarországra. A gimnáziumot Szombathelyen végezte, majd 1991-től Budapesten Eötvös Loránd Tudományegyetem magyar-angol szakos hallgatója. 1997-ben szerzett tanári és előadói diplomát, majd elvégezte az egyetem angol reneszánsz és barokk doktori programját. Tagja, majd tanára volt az Eötvös József Collegiumnak. Erdély mellett a nyugatos-újholdas költészeti hagyományokból is építkezik, Pilinszky, Nemes Nagy Ágnes, Weöres Sándor meghatározó számára. Egyetemi évei alatt kezdett publikálni, jelenleg is több napi és havilapban publikál verseket, esszéket, rövidprózát. Első kötete 1995-ben jelent meg. Többek között James Joyce, Sylvia Plath, W. B. Yeats, John Updike, Stuart Parker írásait fordította, tanári és szerkesztői munkát végzett a British Councilnak és a Magyar Könyv Alapítványnak, ugyanakkor cikkeket és kritikákat is ír. Verseit angolra, németre, franciára, hollandra, szlovákra, oroszra, bolgárra és románra is lefordították.

**Dsida Jenő**

1907-ben született Szatmárnémetiben. Gyermekkorát beárnyékolta az első világháború, majd a román megszállás, apja orosz hadifogságba került, nagybátyja elesett a galíciai harcmezőn. Budapesten, Beregszászban és Szatmárnémetiben végezte tanulmányait. Kora ifjúságától kezdve költőnek készült. Benedek Elek Benedek Elek (1859–1929) „a nagy mesemondó”. fedezte föl és indította el költői pályáján. 16 éves korától, 1923–1927 között a Cimbora című folyóiratban jelentek meg versei és műfordításai. 1927-től a Pásztortűz című irodalmi folyóirat szerkesztője lett, majd az Erdélyi Helikon munkatársa, az Erdélyi Lapok kolozsvári tudósítója lett. 1929-től az Erdélyi Katolikus Akadémia titkára. 1930-ban részt vállalt az Erdélyi Fiatalok című folyóirat alapításában. Verseivel szerepelt az Új arcvonal és Új erdélyi antológia című gyűjteményes kötetekben. 1934-től a Keleti Újságot szerkesztette 1938-ban hunyt el, a Házsongárdi temetőben temették el, a szertartást Márton Áron kanonok-plébános, a későbbi erdélyi püspök végezte. Egyik leghíresebb verse, a Psalmus Hungaricus (Magyar zsoltár), melynek létezését megpróbálták örökre elfeledtetni. Szamizdatban, gépírással terjesztették, nagyon sokáig csak a legendákban létezett.

**Juhász Gyula**

1883-ban született Szegeden. 1893-tól a szegedi piarista gimnáziumban tanult. Első verseit a Szegedi Napló napilap közölte első verseit. 1902-től a Budapesti Tudományegyetem bölcsészkarán tanult, ahol gondolatvilágára nagy hatással volt Friedrich Nietzsche (1844–1900), Ady Endre (1877–1919), ugyanakkor barátai közt tudhatta Babits Mihályt (1883–1941), Kosztolányi Dezsőt (1885–1936), Csáth Gézát (1887–1919). 1907-ben jelent meg első verseskötete Szegeden. Középiskolai tanári oklevelének megszerzése után Máramarosszigeten (1906-08), Nagyváradon (1908-11), Szakolcán (1911-13), Makón (1913-17) tanított. 1917-ben – elhagyva a tanári pályát – visszatér újságírónak Szegedre, ahol a Szeged és Vidéke, a Világ, az Új Idők és a Délmagyarország című lapokba, de fővárosi újságokba (Est-lapok, Magyarság) is írt. 1918-ban Móra Ferenccel együtt tagja a Szegedi Nemzeti Tanácsnak. 1922-ben főszerkesztője a Magyar Jövendő című szegedi szépirodalmi és társadalomtudományi lapnak. Negyedszázados költői jubileumán 1923-ban Babits Mihály, Kosztolányi Dezső és Móra Ferenc (1879–1934) köszöntötte. 1929-ben elsőként jutalmazták Baumgarten-díjjal, melyet 1930 és 1931-ben is megkapott. Utolsó éveit visszavonultságban töltötte, a magány és súlyos betegsége felőrölte, az öngyilkosságba menekült 1937. április 6-án. Nevét több emlékhely őrzi Szegeden.

**Kányádi Sándor**

1929-ben született a Hargita megyei Nagygalambfalván. Elemi és középiskoláit szülőfalujában, a székelyudvarhelyi református kollégiumban, a Római Katolikus Főgimnáziumban és a fémipari középiskolában végezte, majd a marosvásárhelyi Szentgyörgyi István Színházművészeti Főiskolára járt, végül a kolozsvári Bolyai Tudományegyetem Nyelv- és Irodalomtudományi Karán szerzett magyarirodalom-szakos tanári diplomát. Költői tehetségét Páskándi Géza (1933–1995) fedezte fel. 1951–52-ben az Irodalmi Almanach segédszerkesztője, majd az Utunk, 1955–1960-ban a Dolgozó Nő munkatársa, 1960-tól 1990-ig a Napsugár című gyermeklap szerkesztője volt. 1984-ben egy hosszabb, észak- és dél-amerikai előadókörúton vett részt. A kortárs magyar költészet egyik legnagyobb alakjának számított. Műveit angol, észt, finn, francia, német, norvég, orosz, portugál, román és svéd nyelvekre is lefordították. Budapesten hunyt el, Nagygalambfalván helyezték végső nyugalomra.

**Keresztury Dezső**

1904-ben született Zalaegerszegen. Elemi és középiskoláit Zalaegerszegen és Budapesten (Érseki Főgimnázium/Rákóczianum) végezte, majd Eötvös-kollégistaként a budapesti, a berlini és a bécsi egyetemen tanult,1928-ban magyar-német szakos tanári oklevelet szerzett. 1929-től a berlini egyetem magyar lektora, a Magyar Intézet könyvtárosa. 1936-tól az Eötvös-kollégium tanára, közben 1937–43-ban a német nyelvű budapesti napilap, a Pester Lloyd irodalmi és kulturális rovatának vezetője. 1945-ben az írószövetség alapító tagja lett. 1945–47-ben vallás- és közoktatásügyi miniszter. 1948-tól a Magyar Tudományos Akadémia főkönyvtárosa, 1950–71 között az Országos Széchényi Könyvtár tudományos főosztályvezetője. 1982-től a Magyar Tudományos Akadémia tagja. 1985-1992-ben a Magyar Irodalomtörténeti Társaság elnöke. Nevéhez fűződik Arany János, Batsányi János, Madách Imre műveinek sajtó alá rendezése, kritikai és népszerűsítő kiadása, átdolgozása. Neki köszönhető a keszthelyi Festetics-könyvtár és Babits Mihály hagyatékának megmentése. Legismertebb műve A magyar irodalom képeskönyve című ismeretterjesztő kötete (1956). 1996-ban hunyt el Budapesten. Sírja a Farkasréti temetőben van.

**Radnóti Miklós**

1909-ben született Budapesten, születéskor édesanyja és fiú ikertestvére meghalt. 1919-től a Magyar Királyi Állami Bolyai Reáliskolában végezte középiskolai tanulmányait, majd 1923-tól a Székesfővárosi Községi Négyévfolyamú, 1927-től a Wesselényi Miklós Fiú Felső Kereskedelmi Iskolában, ahol kereskedelmi érettségit tett. 1921-ben textilkereskedő nagybátyjához került. 1926 őszén ismerkedett meg leendő feleségével, Gyarmati Fannival. 1927-28-ban a csehországi Liberec textilipari főiskoláján tanult, majd nagybátyja kereskedésében helyezkedett el. 1929 júniusában jelentek meg versei először kötetben. 1930-tól a Szegedi Ferenc József Tudományegyetemen magyar–francia szakon tanult. 1934-ben a bölcsészettudományok doktorává avatták. 1936-ban magyar–francia szakos középiskolai oklevelet nyert. 1937-ben Baumgarten-díjban részesült. Először 1940-ben, majd 1942-ben hívták be munkaszolgálatra. 1943. május 2-án Gyarmati Fannival közösen a római katolikus vallásra tért át, a budapesti Szent István Bazilikában Sík Sándor piarista tanár, papköltő keresztelte meg. 1944. május 19-én hívták be harmadik munkaszolgálatára Vácra, ahonnan társaival Szerbiába került egy lágerbe, majd ősszel erőltetett gyalogmenetben Magyarországra indultak. 1944. november elején Abda község határában agyonlőtték, majd egy tömegsírba temették. 1946-ban helyezték végső nyugalomra Budapesten a Kerepesi temetőben, ahol gyászszertartást Sík Sándor végezte.

**Reményik Sándor**

1890-ben született Kolozsvárott, ahol elemi és középiskoláit végezte, de itt kezdte meg jogi tanulmányait is, a Ferenc József Tudományegyetem jogi fakultásán, melyet szembetegsége miatt nem tudott befejezni. Első költeménye az Új Idők című újságban jelent meg 1916-ban. 1918-tól Az Erdélyi Szemle állandó munkatársa. 1921-ben szerkesztésében indult meg Pásztortűz folyóirat. Életét egymásra hatóan két tényező határozta meg, kereszténysége és magyarsága. Költészetét 1937-ben és 1941-ben Baumgarten-díjjal, 1940-ben Corvin-lánccal ismerték el. 1941-ben halt meg Kolozsváron. Sírja a házsongárdi temetőben, a sírfelirat: Egy lángot adok, ápold, add tovább. Verseit angol, cseh, francia, horvát, lengyel, német, olasz, román, svéd és szlovák nyelvre fordították le. Sokáig viszonylag ismeretlen volt Magyarországon, mert költészetét 1945 után száműzték a magyar irodalomból.

**Tóth Árpád**

1886-ban született Aradon, de gyermekkorát már Debrecenben töltötte, ahol a reáliskolában végezte középfokú tanulmányait. 1905–1909 között a Budapesti Tudományegyetemen magyar–francia szakos bölcsészhallgató volt. 1908-tól a Nyugat munkatársa. 1911-től a Debreceni Nagy Újságnál dolgozott, majd 1913-ban Budapesten ment házitanítónak, miközben megjelent első verseskötete (Hajnali szerenád). 1918-tól az Esztendő segédszerkesztője és a Vörösmarty Akadémia titkára. 1921-ben Az Est munkatársa lett. Műfordításaival (Baudelaire, Milton, Keats, Shelley, Oscar Wilde, Rilke, Poe, Goethe, Flaubert, Maupassant, Csehov) is kiemelkedőt alkotott. 1928-ban halt meg Budapesten. A Farkasréti temetőben helyezték örök nyugalomra, búcsúztatóján Babits Mihály mondott beszédet.